stanford-oval/wikipedia huggingface dataset:
Achraf Dari

Achraf Dari (arab. أشرف داري‎, ’Ašraf Dārī; s. 6. toukokuuta 1999 Casablanca) on marokkolainen jalkapalloilija, pelipaikaltaan puolustaja. Hän edustaa Ranskan Ligue 1:ssäissa pelaavaa Brestiä. Hän on pelannut Marokon maajoukkueessa joulukuusta 2021 alkaen.
Dari aloitti liigauransa Marokossa Wydad Casablancan joukkueessa. Hän voitti Marokon liigamestaruuden vuosina 2019, 2021 ja 2022 sekä Afrikan Mestarien liigan vuonna 2022. Hän siirtyi kesällä 2022 ranskalaisseura Brestiin. Hän on pelannut kaudella 2022–2023 marraskuun loppuun mennessä Ligue 1:ssä kymmenen ottelua, joissa hän on ollut kahdeksan kertaa avauskokoonpanossa, ja tehnyt yhden maalin, elokuussa Angersia vastaan.
Dari pelasi Marokon nuorisomaajoukkueissa. Marokon A-maajoukkueessa hän pelasi ensimmäisen kerran joulukuussa 2021 FIFA Arab Cupissa Saudi-Arabiaa vastaan. Hän kuului Marokon joukkueeseen MM-kilpailuissa 2022, joissa Marokko eteni ensimmäisenä afrikkalaismaana välieriin. Marokon alkulohko-otteluissa ja neljännesvälierässä Dari ei saanut peliaikaa mutta pääsi puolivälieräottelussa Portugalia vastaan 57. minuutilla vaihdosta kentälle kapteeni Romain Saïssin loukkaannuttua. Välierässä ja pronssiottelussa Dari pelasi avauskokoonpanossa, ja jälkimmäisessä hän teki Kroatiaa vastaan joukkueensa ainoan ja maajoukkueuransa ensimmäisen maalin. Dari on jouluun 2022 mennessä pelannut kaikkiaan seitsemän A-maaottelua, joissa hän on ollut viisi kertaa avauskokoonpanossa.
Dinosaur Jr.

| Dinosaur Jr>  |
| --- | --- |
 Kitaristi-laulaja J Mascis vuonna 2007
Tiedot
Toiminnassa:  1983–1997, 2005–­
Tyylilaji:  alternative rock, indie rock
Kotipaikka:  Amherst, Massachusetts, Yhdysvallat
Laulukieli:  englanti
Jäsenet:  J Mascis,  kitara ja laulu (1983–1997, 2005–)  Lou Barlow,  basso ja taustalaulu (1983–1989, 2005–)  Murph,  rummut (1983–1993, 2005–) 
Entiset jäsenet:  Mike Johnson,  basso (1993–1997)  George Berz,  rummut (1993–1997) 
Levy-yhtiö:  Homestead Records   SST Records   Sire Records   Merge Records   Fat Possum Records   PIAS   Jagjaguwar  
Aiheesta muualla
Kotisivut
Infobox OKNimi-testi OK: 
Dinosaur Jr. on yhdysvaltalainen alternative rock -yhtye. Dinosaur Jr. on julkaissut yhteensä kaksitoista studioalbumia, joista viimeisin, Sweep It Into Space julkaistiin vuonna 2021.
Historia

Yhtyeen perustivat Dinosaur-nimisenä J Mascis (kitara ja laulu) ja Lou Barlow (basso) Amherstin kaupungissa Yhdysvalloissa vuonna 1983. Myöhemmin mukaan liittyi rumpali Murph, oikealta nimeltään Emmett Murphy. Yhtye alkoi keikkailla ahkerasti, ja vuonna 1985 julkaistiin yhtyeen debyyttilevy Dinosaur. Levyltä julkaistiin yksi single, Repulsion. Singlen menestymisen seurauksena yhtye pääsi lämmittelemään Sonic Youthia heidän vuoden 1985 Amerikan-kiertueelleen.
Kaksi vuotta myöhemmin yhtye julkaisi toisen levynsä You're Living All Over Me. Levyltä julkaistiin single Little Fury Things. Välittömästi levyn julkaisemisen jälkeen toinen amerikkalainen rock-yhtye, nimeltään The Dinosaurs, syytti heitä nimensä väärinkäytöksestä. Tämä johti lopulta "Jr." -liitteen lisäämiseen yhtyeen nimeen.
Yhtyeen kolmas levy Bug julkaistiin vuonna 1988. Levyltä julkaistu single Freak Scene oli suosittu etenkin  Britanniassa, missä yhtye tekikin ensimmäisen ulkomaankiertueensa vuonna 1988. Kyseisellä kiertueella Mascisin ja Barlown välit alkoivat kiristyä ja tämä johtikin lopulta Barlown erottamiseen yhtyeestä vuonna 1989.
1990-luvun alkupuolella yhtyeen keulahahmo Mascis alkoi ottaa yhä enemmän valtaa yhtyeessä, ja vuonna 1991 julkaistulla levyllä Green Mind hän soittaakin melkein kaikki instrumentit yksin. Tämän seurauksena Dinosaur Jr.:sta alkoi vähitellen muodostua J Mascisin sooloprojekti.
Vuonna 1993 Dinosaur Jr. julkaisi viidennen levynsä Where You Been. Kyseinen levy on yhtyeen menestynein listasijoitusten perusteella. Levyn julkaisun jälkeen rumpali Murph jätti yhtyeen. Murphin tilalle yhtyeeseen liittyi kiertuerumpaliksi George Berz. Kiertuebasistiksi puolestaan liittyi Mike Johnson.
1990-luvulla Mascis julkaisi vielä kaksi albumia Without a Sound (1994) ja Hand It Over (1997) Dinosaur Jr.:n nimellä ennen siirtymistään virallisesti soolouralle.
Alkuvuodesta 2005 kolme ensimmäista Dinosaur Jr. -levyä julkaistiin uusintapainoksina. Tämän johdosta yhtye palasi kiertueelle alkuperäiskokoonpanossaan. Kiertue jatkui vuoden 2006 puolelle ja huhut uudesta levystä alkoivat velloa. Toukokuussa 2007 julkaistiinkin uusi Dinosaur Jr. -levy Beyond. Se on ensimmäinen alkuperäiskokoonpanolla äänitetty levy sitten vuoden 1988. Levyn julkaisun jälkeen yhtye lähti kiertueelle. Kiertue ulottui myös Suomeen, jossa yhtye esiintyi Provinssirockissa kesäkuussa 2008.
Kiertueen jälkeen yhtye piti hieman taukoa ennen kuin aloitti tulevan levynsä äänitykset kitaristi J Mascisin kotistudiossa. Äänitykset kestivät alkuvuoteen 2009. Samoihin aikoihin yhtye solmi uuden levytyssopimuksen yhdysvaltalaisen levy-yhtiön Jagjaguwarin kanssa. Uuden levyn nimeksi tuli Farm ja se julkaistiin Suomessa 24. kesäkuuta 2009. Levyn julkaisi Euroopassa levy-yhtiö PIAS. Levy nousi julkaisunsa jälkeen yhdysvaltalaisen Billboard 200 -listan sijalle 29.
Jäsenet > Nykyiset

J Mascis, kitara ja laulu, 1983-1997, 2005-
Lou Barlow, basso ja taustalaulu, 1983-1989, 2005-
Murph, rummut, 1983-1993, 2005-
Jäsenet > Entiset

Mike Johnson, basso, 1993-1997
George Berz, rummut, 1993-1997
Diskografia > Albumit

Dinosaur, 1985
You're Living All Over Me, 1987
Bug, 1988
Green Mind, 1991
Where You Been, 1993
Without a Sound, 1994
Hand It Over, 1997
Beyond, 2007
Farm, 2009
I Bet On Sky, 2012
Give a Glimpse of What Yer Not, 2016
Sweep it into Space, 2021
Diskografia > Singlet ja EP:t

Repulsion, 1985
Little Fury Things, 1987
Freak Scene, 1988
Just Like Heaven, 1989
The Wagon (7"), 1990
The Wagon, 1991
Whatever's Cool With Me, 1991
Get Me, 1992
Start Choppin', 1993
Out There, 1993
Get Me, 1993
Feel the Pain, 1994
I Don't Think So, 1995
Take a Run at the Sun, 1997
I'm Insane, 1997
Been There All The Time / Back To Your Heart, 2007
Almost Ready, 2007
Over It, 2009
Diskografia > DVD:t

Live in the Middle East, 2007
Aiheesta muualla

Wikimedia Commonsissa on kuvia tai muita tiedostoja aiheesta .
Yhtyeen virallinen kotisivu
Fanisivusto (Arkistoitu – Internet Archive)
Dinosaur jr. keikalla. Vasemmalta oikealle: J Mascis, Murph, Lou Barlow
Brock Purdy

| Brock Purdy |
| --- | --- |
 Purdy Iowan osavaltionyliopiston joukkueessa 2021
Henkilötiedot
Syntynyt: 27. joulukuuta 1999 (ikä 25) Queen Creek, Arizona
Kansalaisuus:   Yhdysvallat
Amerikkalaisen jalkapallon pelaaja
Pituus:  185 cm
Paino:  100 kg
Pelipaikka:  pelinrakentaja
Seura
Pelinumero:  13
Seura:  San Francisco 49ers
Sarja:  NFL
Pelaajaura
NFL-varaus:  262. varaus, 2022 San Francisco 49ers
Pääsarjaura:  2022–
Brock Purdy (s. 27. joulukuuta 1999) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Purdy edustaa NFL-liigassa pelaavaa San Francisco 49ersia.
San Francisco 49ers varasi Purdyn seitsemännellä kierroksella 262. varausvuorolla vuoden 2022 varaustilaisuudessa. Ennen NFL-varausta hän pelasi Iowan osavaltionyliopiston joukkueessa. Purdy on pelannut yhdeksässä NFL:n runkosarjan ottelussa. Näistä hän on aloittanut viisi ottelua. Pelaamissaan otteluissa Purdylla on 170 heittoyritystä. Näistä 114 eli 67,1% on onnistunut ja hänellä on 1 374 heitettyä jaardia. Hän on heittänyt 13 touchdownia ja neljä syötönkatkoa. Hänet on säkitety 11 kertaa. Tilastot päivitetty kauden 2022 runkosarjan jälkeen. NFL valitsi Purdyn NFC-konferenssin kuukauden tulokkaaksi joulukuussa 2022 ja tammikuussa 2023.
Marian kiitosvirsi (Magnificat)

Sandro Botticelli: Marian kiitosvirsi.
Marian kiitosvirsi eli Marian kiitoslaulu eli Neitsyt Marian ylistysvirsi (lat. Magnificat) on Luukkaan evankeliumin ensimmäisessä luvussa (jakeet 46–55) oleva runoelma, jonka neitsyt Maria lausuu Johannes Kastajan äidille Elisabetille.
Marian kiitosvirren teksti > Marian kiitosvirsi suomeksi

(Vuoden 1992 raamatunkäännös)
– Minun sieluni ylistää Herran suuruutta,

minun henkeni riemuitsee Jumalasta, Vapahtajastani,

sillä hän on luonut katseensa vähäiseen palvelijaansa.

Tästedes kaikki sukupolvet ylistävät minua autuaaksi,

sillä Voimallinen on tehnyt minulle suuria tekoja.

Hänen nimensä on pyhä,

polvesta polveen hän osoittaa laupeutensa

niille, jotka häntä pelkäävät.

Hänen kätensä on tehnyt mahtavia tekoja,

hän on lyönyt hajalle

ne, joilla on ylpeät ajatukset sydämessään.

Hän on syössyt vallanpitäjät istuimiltaan

ja korottanut alhaiset.

Nälkäiset hän on ruokkinut runsain määrin,

mutta rikkaat hän on lähettänyt tyhjin käsin pois.

Hän on pitänyt huolen palvelijastaan Israelista,

hän on muistanut kansaansa ja osoittanut laupeutensa

Abrahamille ja hänen jälkeläisilleen, ajasta aikaan,

niin kuin hän on isillemme luvannut.
Marian kiitosvirren teksti > Marian kiitosvirsi latinaksi

(Vulgata)
Magnificat anima mea Dominum;

Et exultavit spiritus meus in Deo salutari meo,

Quia respexit humilitatem ancillae suae; ecce enim ex hoc beatam me dicent omnes generationes.

Quia fecit mihi magna qui potens est, et sanctum nomen ejus,

Et misericordia ejus a progenie in progenies timentibus eum.

Fecit potentiam in bracchio suo;

Dispersit superbos mente cordis sui.

Deposuit potentes de sede, et exaltavit humiles.

Esurientes implevit bonis, et divites dimisit inanes.

Suscepit Israel, puerum suum, recordatus misericordiae suae,

Sicut locutus est ad patres nostros, Abraham et semini ejus in saecula.
Läntisten kirkkojen,katolisessa ja luterilaisessa hetkirukousperinteessä magnificat luetaan tai lauletaan ehtoopalveluksessa eli vesperissä ja sen loppuun liitetään "Kunnia" (Kunnia Isälle ja Pojalle ja Pyhälle Hengelle, niin kuin oli alussa, nyt on ja aina, iankaikkisesta iankaikkiseen. Aamen.. Ortodoksisessa perinteessä se luetaan aamupalveluksessa siten, että jokaisen säkeen väliin lisätään:lähde?
»Me ylistämme sinua, joka olet kerubeja kunnioitettavampi ja serafeja verrattomasti jalompi, sinua puhdas Neitsyt, Sanan synnyttäjä, Sinua totinen Jumalansynnyttäjä.lähde?»
Magnificat musiikissa

Magnificatin tekstin ovat säveltäneet monet säveltäjät. Muun muassa
Johann Sebastian Bach (BWV 243, BWV 243a, BWV 10 "Meine Seel erhebt den Herren)", BWV Anhang 21 "Kleines Magnificat")
Francesco Durante
Gottfried Augist Homilius (HoWV IV.3, HoWV IV.4, HoWV IV.5, HoWV IV.6)
Johann Kuhnau
Leonardo Leo
Claudio Monteverdi (Vespro Della Beata Verginen osana),
Wolfgang Amadeus Mozart (Vesperae de Dominican, KV 321 osana, KV. 193)
John Rutter (1990)
Sergei Rahmaninov (osana vigiliapalvelustaan)
Antonio Vivaldi (RV 610. RV 611)
Charles Villiers Stanford
Jan Dismas Zelenka  (a-moll, ZWV 106; C-Dur, ZWV 107; D-Dur, ZWV 108)
Suomalaisia säveltäjiä
Eero Erkkilä
Gottfried Gräsbeck (1983)
Kaj-Erik Gustafsson
Pekka Kostiainen
Einojuhani Rautavaara (1979)
Magnificat virtenä

Suomen evankelis-luterilaisen kirkon virsikirjassa on Marian kiitosvirrestä mukaelmana virsi 50, "Jumalaa kiittää sieluni". Sen sävel on sama kuin jouluvirressä Enkeli taivaan. Sen on säveltänyt myös Eero Väätäinen 2003.
Jumalanpalveluslaulujen osastossa on virsi 803, Marian kiitoslaulu, etenkin rukoushetkissä käytettäväksi kahden ryhmän vuorolauluna.
Ruotsin kirkon suomenkielisessä virsikirjassa se on numero 675, sävelmämä VIII psalmisävelmä sekä Trond Kvernon 1985 kirjoittama sävelmä. Magnificatin tekstiin, joskin vapaasti tulkittuna pohjautuu Olov Hartmanin 1964 kirjoittama virsi numero 482 "Autuas ja armoitettu". Sen on suomentanut Anna-Maija Raittila 1999.
MIT Concert Choir, johtajana William Cutter ja solistina Margaret O'Keefe.
Äänitiedostojen kuunteluohjeet
Aiheesta muualla

Kuvia tai muita tiedostoja aiheesta Marian kiitosvirsi (Magnificat) Wikimedia Commonsissa
Lauri Rosendal

Lauri Fredrik Rosendal (13. joulukuuta 1879 Oulu – 28. helmikuuta 1948 Oulu) oli suomalainen toimittaja ja tarkastaja. Hän oli Turun Sanomissa päätoimittajana.
Lauri Rosendalin vanhemmat olivat lyseonrehtori Magnus (Maunu) Rosendal ja Alma Karolina Helsingius. Hän pääsi ylioppilaaksi 1897 Oulun lyseosta ja valmistui Helsingin yliopistosta filosofian kandidaatiksi 1901.
Rosendal toimi sanomalehtimiehenä vuosina 1904–1910, joista Yhdysvalloissa 1905–1906. Yhdysvalloissa Rosendal oli Eero Erkon perustaman Amerikan Kaiku-lehden päätoimittajana, hän oli aiemmin ollut työssä Helsingin Sanomien toimituksessa. Suomeen palattuaan hän oli Suomalainen Kansa-lehden toimituksessa. Turun Sanomien päätoimittajana Rosendal oli vuosina 1908–1910. Vuodesta 1918 alkaen hän oli IV piirin köyhäinhoidon tarkastajana Oulussa. Vuonna 1933 hänet valittiin Isänmaallisen Kansanliikkeen valtuuskuntaan.
Lauri Rosendal oli naimisissa vuodesta 1915 filosofian kandidaatti Ebba Sofia Helanderin kanssa.  Heidän poikansa Lars Erik (Erkki) Magnus Rosendal (1918–1944) palveli jatkosodan aikana luutnanttina Jalkaväkirykmentti 11:ssa Pohjois-Suomen rintamilla. Hän haavoittui Lapin sodan aikana Torniossa 3. lokakuuta 1944 ja kuoli Uumajan sairaalassa Ruotsissa marraskuussa 1944.
Andri Kostin

Andri Kostin
Andri Jevhenovytš Kostin (ukr. Андрій Євгенович Костін; s. 17. huhtikuuta 1973) on ukrainalainen lakimies ja poliitikko, joka on toiminut Ukrainan valtakunnansyyttäjänä heinäkuusta 2022 lähtien.
Kostin syntyi Odessassa. Hän opiskeli oikeustiedettä Odessan yliopistossa ja valmistui vuonna 1995. Vuosina 2010–2015 hän istui Odessan kaupunginvaltuustossa Front Zmin -puolueen jäsenenä. Vuoden 2019 parlamenttivaaleissa hänet valittiin Ukrainan parlamenttiin eli Verh’ovna Radaan Kansan palvelija -puolueen listan 108:ntena, sitoutumattomana ehdokkaana. Hän toimi Verh’ovna Radan oikeusasiavaliokunnan varapuheenjohtajana tammikuuhun 2020 asti ja sen jälkeen puheenjohtajana. Iryna Venediktovan erottua valtakunnansyyttäjän virasta Kostin nimitettiin virkaan heinäkuussa 2022.
Anton Lepola

| Henkilötiedot |
| --- | --- | --- | --- |
Syntymäaika: 24. heinäkuuta 1996
Syntymäpaikka: Turku, Suomi
Pelipaikka: Maalivahti
Pituus: 185 cm
Seura
Seura: Haka
Pelinumero: 12
Junioriseurat
2012–2016: TPS
Seurat
| Vuodet | Seura | O | (M) |
| 2014 | → ÅIFK | 4 | (0) |
| 2017 | SalPa | 23 | (0) |
| 2018 | IFK Mariehamn | 7 | (0) |
| 2018 | → FC Åland | 2 | (0) |
| 2019 | TPS | 6 | (0) |
| 2020–2022 | KTP | 72 | (0) |
| 2023– | Haka | 34 | (0) |
 Seurajoukkueuran tilastot kattavat vain kansalliset sarjat, päivitetty 11. marraskuuta 2024.
Anton Lepola (s. 24. heinäkuuta 1996) on suomalainen jalkapalloilija joka edustaa Veikkausliigassa pelaavaa FC Hakaa.
Evankeliumi Matteuksen mukaan

| Evankeliumi Matteuksen mukaan> Τὸ κατὰ Ματθαῖον εὐαγγέλιον.Raamattu Uusi testamentti |
| --- | --- |
 Matteuksen evankeliumin alku, Schutternin evankeliumikirja.
Synty
Kirjoittaja (perint.):  Matteus
Kirjoituspaikka:  Palestiina
Kohde:  juutalaiset
Ajoitus:  n. 80-90 jaa.
Teksti
Genre:  evankeliumi
Alkukieli:  koinee-kreikka
Lyhenne:  Matt.
Lukuja:  28
Jakeita:  1071
Edeltävä: < Mal.Seuraava: Mark. >
Katso myösLuettelo Raamatun kirjoista
Evankeliumi Matteuksen mukaan eli Matteuksen evankeliumi (m.kreik. Τὸ κατὰ Ματθαῖον εὐαγγέλιον, To kata Matthaion euangelion) on järjestykseltään ensimmäinen Uuden testamentin neljästä evankeliumista. Perinteisesti sen kirjoittajana on pidetty evankelista Matteusta. Evankeliumi oli vanhan kirkon pääevankeliumi. Kirjan tunnetuimpia osuuksia on vuorisaarna, joka sisältää Jeesuksen keskeisimmät moraaliopetukset.
Matteuksen, Markuksen ja Luukkaan evankeliumeja kutsutaan yhdessä synoptisiksi evankeliumeiksi, koska niiden sisällöt muistuttavat toisiaan. Matteuksen evankeliumi toimi pitkään kirkon pääevankeliumina, ja samaten sitä pidettiin vanhimpana evankeliumina, kunnes nykytutkimus on osoittanut Markuksen evankeliumin vanhemmaksi. Matteuksen evankeliumin lähteinä ovat toimineet Markuksen evankeliumi, Q-lähde sekä kirjoittajan oma erityisaineisto.
Historia

Matteuksen evankeliumi on kirjoitettu arviolta 80–100-lukujen välisenä aikana. Kirjoituspaikkana pidetään Syyriaa. Tätä tukevat yksittäiset maininnat evankeliumissa, vaikutus Didakheen sekä juutalaisuuden ja kristinuskon kuvaukset, jotka sopivat etenkin Antiokian seurakunnan tilanteeseen.
Evankeliumi ei mainitse kirjoittajaansa. Matteuksen nimi liitettiin kirjaan toisella vuosisadalla. Tieto tuli kirkkoisä Eusebiokselta, joka lainasi apostolisiin isiin luetun Papiaan kirjoitusta. Lainauksen perusteella Matteuksen evankeliumia pidettiin silminnäkijän kertomuksena ja siten muita evankeliumeja vanhempana. Myöhempi tutkimus on paljastanut tämän uskomuksen virheelliseksi, sillä Matteuksen evankeliumin kirjoittaja on käyttänyt hyväkseen kirjallisia lähteitä, kuten Markuksen evankeliumia.
Yleisimmän käsityksen mukaan Markuksen evankeliumi on Uuden testamentin evankeliumeista vanhin, ja Matteuksen evankeliumin lisäksi se on toiminut lähteenä myös Luukkaan evankeliumille. Tämän lisäksi Matteuksella ja Luukkaalla on tekstiä, jota ei löydy Markuksen evankeliumista. Tästä on päätelty, että heidän käytettävänään oli Markuksen evankeliumin lisäksi toinen yhteinen kirjallinen lähde, jota tutkijat kutsuvat Q-lähteeksi.
Matteuksen evankeliumi toimi pitkään kirkon pääevankeliumina. Tähän oli monia syitä. Evankeliumissa käsitellään paljon seurakuntaan liittyviä asioita ja Jeesus esitellään seurakunnan opettajana. Ensimmäisinä vuosisatoina läntisessä kirkossa Rooman seurakunta haki itselleen johtavaa asemaa, ja Matteuksen evankeliumin kiinnostus apostoli Pietariin sopi tähän pyrkimykseen. Samaten Matteuksen evankeliumia pidettiin kirkkohistoriassa pitkään vanhimpana evankeliumina, kunnes nykytutkimukset ovat osoittaneet Markuksen evankeliumin vanhimmaksi.
Sisältö > Tyyli ja rakenne

Matteuksen evankeliumi on kirjoitettu paremmalla kreikalla kuin Markuksen evankeliumi. Se on hyvin jäsennelty kokonaisuus, jota kehystävät Jeesuksen syntymä- ja  lapsuus­kertomukset, vuorisaarna ja kuvaus hänen kuolemastaan ja ylösnousemuksestaan. Kirjoittajalla on juutalaiset juuret, joista hän ammentaa uutta ja vanhaa teologiaa.
Matteuksen evankeliumilla on historiallinen kehityskaari, josta voidaan päätellä Matteuksen seurakunnan tilanne. Aluksi evankeliumia, ”hyvää sanomaa”, julistetaan vain juutalaisille, mutta myöhemmin sanomaa ryhdyttiin julistamaan myös ei-juutalaisille, pakanoille. Matteus on lisännyt lähteenään käyttämänsä Markuksen tekstiin maininnan, jolla Jumalan valtakunta siirtyy juutalaisilta kaikille. Matteuksen seurakunnalle oli tärkeää tehdä lähetystyötä pakanoiden keskuudessa.
Matteuksen evankeliumi voidaan jakaa neljään osaan:
Jeesuksen sukupuu, syntymä ja lapsuus (Matt. 1–2)
Johannes Kastajan opetukset ja teot, valmistaen Jeesuksen julkista toimintaa (Matt. 3–4:11)
Jeesuksen opetukset ja teot Galileassa (Matt. 4:12–20:16), merkittävimpänä opetuksena vuorisaarna (Matt. 5–7)
Jeesuksen kärsimys, kuolema ja ylösnousemus (Matt. 20:17–28)
Sisältö > Teologia

Evankeliumin varsinaisena tarkoituksena on osoittaa, että Jeesus Nasaretilainen oli luvattu Messias – hän ”josta Mooses laissaan ja profeetat kirjoittivat” – ja että hänessä kaikki muinaiset profetiat olivat toteutuneet. Jeesuksen myös esitetään selvästi olevan juuri kuningas Daavidin sukua, ja Messiaana siis tavallaan ”vallanperijä”. R. T. Francen mukaan Matteuksen evankeliumi esittää muita evankeliumeja voimakkaammin Jeesuksen todellisena Israelina, ja hänen seuraajansa todellisena Jumalan kansan jäännöksenä. Näin Jumalan kansaan kuuluminen ei riipu enää kansallisuudesta tai suhteesta Jeesukseen .
Evankeliumi on täynnä viittauksia Vanhaan testamenttiin, kohtiin joiden sanotaan ennustaneen juuri Jeesuksen tulon ja teot. Näitä viittauksia on Matteuksen evankeliumissa enemmän kuin missään muussa evankeliumissa – 65 kappaletta, 43 niistä suoria sanasta-sanaan lainauksia. Evankeliumin voi tiivistää vuorisaarnan sanoihin ”En minä ole tullut kumoamaan, vaan toteuttamaan (lain)” (Matt. 5:17).
Evankeliumissa esiintyvä ajattelumaailma ja käytetyt ilmaisut osoittavat, että se on tarkoitettu ensi sijassa juutalaisuudesta kääntyneille kristityille, jotka elivät Palestiinassa. Huomionarvoinen on muun muassa evankeliumissa usein esiintyvä sanonta ”Taivasten valtakunta”, joka ei esiinny muissa evankeliumeissa, sen sijaan että puhuttaisiin ”Jumalan valtakunnasta”, jota muut evankeliumit käyttävät. On ajateltu, että se johtuu siitä, että  juutalaiset ajattelivat Jumalan nimen olevan niin pyhä, ettei sitä tullut kirjoittaa. Evankeliumi, ”ilosanoma” juutalaisten messiaan vihdoinkin koittaneesta tulosta, sisälsi myös sen ajatuksen, että Taivaan kansalaisuus vapauttaisi juutalaisen kansan pakanallisen Rooman hallinnosta.
Jotkut kriitikotlähde tarkemmin? ovat väittäneet, että jotkin evankeliumin kohdat ovat juutalaisvastaisia ja että ne ovat näin muovanneet sitä kuvaa, jolla kristityt ovat nähneet juutalaiset, erityisesti keskiajalla. Suurin osa evankeliumissa esitetyistä Jeesuksen lauseista on osoitettu suoraan juutalaisten opettajien enemmistöä vastaan; heitä syytetään tekopyhyydestä ja juutalaisten lakien väärinymmärtämisestä.
Sisältö > Kieli

Papiaasta ja Irenaeuksesta lähtien on olemassa muutamia todistuksia siitä, että Matteus olisi kirjoittanut alun perin hepreaksi, joka saattaisi viitata myös arameaan. Erasmus Rotterdamilainen oli ensimmäinen, joka esitti epäilyksiä sitä kohtaan, että evankeliumi olisi kirjoitettu alun perin hepreaksi. Hänestä sellainen ei vaikuttanut todennäköiseltä, koska kukaan ei ollut kertonut koskaan nähneensä minkäänlaisia merkkejä hepreankielisestä alkutekstistä. Erasmus teki eron hepreankielisen Matteuksen evankeliumin ja apokryfisten Heprealaisten evankeliumin ja Nasarealaisten evankeliumin välille, joita kirkkoisät lainaavat.
Suurin osa nykyisistä tutkijoista, jotka perustavat johtopäätöksensä meille tunnetun Matteuksen evankeliumin kreikan kieleen ja lähteiden, kuten kreikankielisen Markuksen evankeliumin käyttöön, sanovat, että kirja kirjoitettiin alun perin kreikaksi ja että se ei näin ollen ole käännös hepreasta tai arameasta. Jos he ovat oikeassa, sellaiset kirjoittajat kuin Klemens Aleksandrialainen, Origenes ja Hieronymus viittasivat johonkin muuhun kuin nykyisin tunnettuun Matteuksen evankeliumiin. Tämän vahvistaa myös se, että Nikeforos luettelee Matteuksen evankeliumin ja Heprealaisten evankeliumin erikseen kirjoittamassaan Stikhometriassa. Kaikki edellä mainitut tekstit ovat myös eri tekstejä kuin Ebioniittien evankeliumi, Pseudo-Matteuksen evankeliumi ja Shem-Tovin heprealainen Matteuksen evankeliumi.
On myös olemassa kilpaileva näkemys, jonka mukaan evankeliumin ja mahdollisesti muidenkin Uuden testamentin kirjojen alkuperäinen kieli olisi ollut aramea.
Kirjallisuutta > Suomeksi

Peltola, Olavi: ”Evankeliumi Matteuksen mukaan”, Löytöretki Uuteen testamenttiin.  Kauniainen:  Perussanoma, 1992.  ISBN 951-888-362-9  Teoksen verkkoversio.
Thurén, Jukka: Matteuksen evankeliumi.  Aurinko, 2011.  ISBN 9789522302083
Saarikoski, Pentti: Evankeliumi Matteuksen mukaan. Otava, 1969.
Kirjallisuutta > Englanniksi

France, R. T.: The Gospel of Matthew.  (New international commentary on the New Testament)  Wm. B. Eerdmans Publishing, 2007.  ISBN 080282501X
Harrington, Daniel J.: The Gospel of Matthew.  (Sacra Pagina 1)  Liturgical Press, 1991.  ISBN 0814658032
Keener, Craig S.: A Commentary on the Gospel of Matthew.  Wm. B. Eerdmans Publishing, 1999.  ISBN 0802838219
Long, Thomas G.: Matthew.  (Westminster Bible companion)  Westminster John Knox Press, 1997.  ISBN 0664252575
Luz, Ulrich: The Theology of the Gospel of Matthew.  (New Testament Theology)  Cambridge University Press, 1995.  ISBN 0521435765
Phillips, John: Exploring the Gospel of Matthew: An Expository Commentary.  (The John Phillips Commentary Series 1)  Kregel Academic, 2005.  ISBN 0825433924
Schnackenburg, Rudolf: The Gospel of Matthew.  Wm. B. Eerdmans Publishing, 2002.  ISBN 0802844383
Aiheesta muualla

Kuvia tai muita tiedostoja aiheesta Evankeliumi Matteuksen mukaan Wikimedia Commonsissa